Brandstigting vermoed ná voer in vlamme opgaanFoto: Verskaf Sowat 32 ton noodvoer wat vir boere in die droogtegeteisterde Sutherland in die Noord-Kaap bedoel was, het gisteraand in vlamme opgegaan. Die voer is deur boere in die Wes-Kaap en Mpumalanga geskenk en by Sutherland se skouterrein gestoor. Volgens Sybil Visagie van Droogtehulp Noord-Kaap word brandstigting vermoed. Sy het aan Maroela Media gesê die twee hooimiedens wat gebrand het, was 50 m uitmekaar, maar ŉ kleiner hooimied tussen die twee het nie gebrand nie. Altesaam 40 groot bale wat sowat 500 kg elk weeg en 25 ronde bale van 350 kg elk is verwoes. Die skade word tans op sowat R100 000 geraam, maar die brand het laat vanmiddag steeds gesmeul en die finale skade sal eers later bereken kan word. “Vir ŉ distrik wat reeds op sy knieë is, is R100 000 groot skade,” sê sy. “Die emosionele uitwerking op die reeds brose boere kan nie in rande bereken word nie.” Hoewel die voer meestal geskenk word, is daar vervoerkoste wat steeds betaal moet word. Verskeie mense was sedert die brand uitgebreek het op die toneel, maar dit was so intens dat nie veel gedoen kon word om van die voer te red nie. Die voer sou vandag uitgedeel word, maar daar moet nou moontlik aanpassings aan die voerlyste gemaak word weens die brand. Die plaaslike polisie het teen laat vanmiddag nog nie ŉ klagte oor die moontlike brandstigting ontvang nie.